CELEX: 62018CN0320
Language: sk
Date: 2018-05-14 00:00:00
Title: Vec C-320/18 P: Odvolanie podané 14. mája 2018: Crocs, Inc. proti rozsudku Všeobecného súdu (siedma komora) zo 14. marca 2018 vo veci T-651/16, Crocs/EUIPO

10.9.2018   
            
            
               SK
            
            
               Úradný vestník Európskej únie
            
            
               C 319/12
            
         
      Odvolanie podané 14. mája 2018: Crocs, Inc. proti rozsudku Všeobecného súdu (siedma komora) zo 14. marca 2018 vo veci T-651/16, Crocs/EUIPO
      (Vec C-320/18 P)
      (2018/C 319/15)
      Jazyk konania: angličtina
      
         Účastníci konania
      
      
         Odvolateľka: Crocs, Inc. (v zastúpení: J. Guise, Solicitor, D. Knight, solicitor)
      
         Ďalší účastníci konania: Úrad Európskej únie pre duševné vlastníctvo, Gifi Diffusion
      
         Návrhy odvolateľky
      
      Odvolateľka navrhuje, aby Súdny dvor:
      
                  —
               
               
                  zrušil napadnutý rozsudok,
               
            
                  —
               
               
                  v prípade, že Súdny dvor vyhlási prvý odvolací dôvod za dôvodný, odvolateľka žiada, aby Súdny dvor zrušil aj rozhodnutie odvolacieho senátu a potvrdil prvostupňové rozhodnutie,
               
            
                  —
               
               
                  v prípade, že Súdny dvor vyhlási druhý odvolací dôvod za dôvodný, odvolateľka žiada, aby bol napadnutý rozsudok zrušený a aby sa Všeobecnému súdu nariadilo obmedziť svoje úvahy na skutkové a právne otázky, ktoré sa riešili v rozhodnutí odvolacieho senátu; pokiaľ Všeobecný súd dospeje k záveru, že nemôže potvrdiť rozhodnutie odvolacieho senátu, ak sa sprístupnenie verejnosti na internetu bude posudzovať samostatne, odvolateľka žiada, aby vrátil vec odvolaciemu senátu na ďalšie posúdenie toho, či sa s ohľadom na podané dôkazy vzťahuje výnimka podľa článku 7 (1) na sprístupnenie verejnosti vo Fort Lauderdale a na sprístupnenie verejnosti na obchodné účely,
               
            
                  —
               
               
                  v prípade, že Súdny dvor vyhlási tretí odvolací dôvod za dôvodný, odvolateľka žiada, aby sa napadnutý rozsudok zrušil v časti, v ktorej sa týka uplatnenia článku 7 a aby sa Všeobecnému súdu nariadilo opätovne posúdiť dôkazy, pričom bude dbať na riadny účinok znenia článku 7 a uplatní kritérium vyváženia pravdepodobností,
               
            
                  —
               
               
                  v prípade, že Súdny dvor vyhlási štvrtý odvolací dôvod za dôvodný, odvolateľka žiada, aby sa napadnutý rozsudok zrušil a vec sa vrátila inej komore Všeobecného súdu na ďalšie posúdenie,
               
            
                  —
               
               
                  odvolateľka ďalej žiada, aby Súdny dvor rozhodol o trovách konania v jej prospech podľa článkov 137 a 184 Rokovacieho poriadku Súdneho dvora.
               
            
         Odvolacie dôvody a hlavné tvrdenia
      
      
                  1)
               
               
                  
                     Prvý odvolací dôvod – Porušenie článku 63 NDS
                  
                  Všeobecný súd sa dopustil nesprávneho právneho posúdenia pri výklade a uplatnení článku 63 tým, že nezrušil rozhodnutie odvolacieho senátu v rozsahu, v akom povolil nové dôkazy.
               
            
                  2)
               
               
                  
                     Druhý odvolací dôvod – Porušenie článku 61 CDR
                  
                  Všeobecný súd porušil článok 61, keď v skutočnosti vykonal skutkové zistenia, ktoré neboli vykonané odvolacím senátom v jeho rozhodnutí a nepatrili do predmetu odvolania. Všeobecný súd išiel nad rámec svojej právomoci zrušiť alebo zmeniť rozhodnutie odvolacieho senátu.
               
            
                  3)
               
               
                  
                     Tretí odvolací dôvod – Porušenie článku 7 NDS
                  
                  Všeobecný súd porušil článok 7, keď uplatnil nesprávne kritériá pri posúdení dôkazov. Všeobecný súd tým rovnako naznačil, že na posúdenie kritérií sú potrebné špecifické dôkazy namiesto toho, aby pri posúdení dôkazov predložených v konaní uplatnil riadne kritériá. Všeobecný súd napokon nesprávne odmietol tvrdenie odvolateľky, že pri uplatnení článku 7 sa môže zohľadniť kvantitatívny faktor.
               
            
                  4)
               
               
                  
                     Štvrtý odvolací dôvod – Nesprávne zloženie Všeobecného súdu (siedma komora)
                  
                  Siedma komora Všeobecného súdu nebola náležite zložená. Sudca Kornezov bol vymenovaný za sudcu Všeobecného súdu v roku 2016, pričom predtým bol sudcom Súdu pre verejnú službu. Medzičasom bola zistená procesná chyba vo vymenovaní sudcu Kornezova za sudcu Súdu pre verejnú službu. Ak by sudca Kornezov nebol v roku 2016 sudcom Súdu pre verejnú službu, jeho vymenovanie za sudcu Všeobecného súdu by pred rokom 2019 nebolo možné. Z toho teda vyplýva procesná chyba, aj pokiaľ ide o jeho vymenovanie za sudcu Všeobecného súdu. Napadnutý rozsudok sa preto musí zrušiť a vec sa musí vrátiť inej komore Všeobecného súdu.
               
            
         (1)  Článok 7 nariadenia Rady (ES) č. 6/2002 z 12. decembra 2001 o dizajnoch spoločenstva (Ú. v. ES L 3, 2002, s. 1) (ďalej len „NDS“).